Det skal ikke være muligt at have både dansk og tyrkisk statsborgerskab, lyder det fra DF i debat om tyrkisk valgkamp i udlandet.

Dansk Folkepartis formand, Kristian Thulesen Dahl, kalder det "uhyrligt", at tyrkiske politikere vil føre valgkamp i Danmark.

Derfor opfordrer han til at afskaffe muligheden for at have dobbelt statsborgerskab. Det skriver han på Facebook.

- Er man dansk eller er man tyrk? Hvis man har ønsket at være dansk statsborger, kan man ikke samtidig være tyrkisk statsborger. Man kan ikke tjene to lande, skriver partiformanden.

Diplomatisk krise

Statsminister Lars Løkke Rasmussen (V) opfordrede søndag Tyrkiets premierminister, Binali Yildiri, til at udskyde et planlagt besøg her i landet.

Det skete med henvisning til "tyrkiske udfald" mod Holland. Her er den tyrkiske udenrigsminister, Mevlüt Cavusoglu, blevet nægtet indrejse. Han ville tale til et vælgermøde for tyrkere i Holland.

Tyrkiets regering forsøger at overbevise tyrkere bosiddende uden for landets grænser om at stemme for en forfatningsændring. Den vil blandt andet give landets præsident mere magt.

Og det er altså i den forbindelse, at DF slår til lyd for gå bort fra dobbelt statsborgerskab. Det blev tilladt i 2015 i Danmark. DF stemte imod loven.